钦定古今图书集成/明伦汇编/官常典/第274卷 > 焦养直
## 钦定古今图书集成/明伦汇编/官常典/第274卷 > 焦养直

按《元史》本传：“养直，字无咎，东昌堂邑人。夙以才器称。
至元十八年，世祖改符宝郎为典瑞监，思得一儒者
居之。近臣有以养直荐者，帝即命召见，敷对称旨，以
真定路儒学教授超拜典瑞少监。二十四年，从征乃
颜。二十八年，赐宅一区。入侍帷幄，陈说古先帝王政
治，帝听之，每忘倦。尝语及汉高帝起自侧微，诵所旧”
闻，养直从容论辨，帝即开纳，由是不薄高帝。大德元
年，成宗幸柳林，命养直进讲《资治通鉴》，因陈规谏之
言，诏赐酒及钞万七千五百贯。二年，赐金带、象笏。三
年，迁集贤侍讲学士，赐通犀带。七年，诏傅太子于宫
中，启沃诚至，帝闻之大悦。八年，代祀南海。九年，进集
贤学士。十一年，升太子谕德。至大元年，授集贤大学
士，谋议大政悉与焉。告老归而卒。赠资德大夫、河南
等处行中书省右丞，谥文靖。子德方，以荫为兴国路
总管府判官。